سرائیکی قصے دی ٹور تے پندھ

قصے دا تعلق سُݨݨ تے سُݨاوݨ نال ہوندے ۔ سرائیکی وسیب وچ ایندی سُݨݨ سُݨاوݨ دی ریت ٻہوں پُراݨی ہے ۔ اَتے ہزاراں دی تعداد وچ ‘ انوکھڑے تے چسولے قصے وسیب وچ گردش کریندے ودن ۔ ایہ قصے دورِ قدیم کنوں سینہ بہ سینہ پندھ کریندے ہوئے اساݙے تئیں اپڑن ۔ پچھوال وچ جتھ رات گزارݨ سانگے تے چساں چاوݨ سانگے ساری ساری رات قصولی قصّے دا پِڑ ٻدھیندا ہا اُتھ عُرساں اَتے میلیاں وچ وی قصولیاں دے مقابلے تھیندے ہَن اَتے دور دور کنوں وݙے وݙے قصولی اَتے پٹکے ٻدھ انہاں مقابلیاں وچ شرکت کریندے ہِن تے جیڑھے قصہ گو دا قصہ ٻہوں زیادہ چسولا ہوندا ہئی اونکوں انعام ݙتا وینداہئی اَتے پٹکا ٻدھ کراہیں اوندی جیت کوں نشابر کیتا ویندا ہئی ۔ اَحٖ دے مصروف دور وچ حیاتی دے تیز تھیوݨ تے الیکٹرونک میڈیا دے آ ونڄݨ نال قصّے دیاں محفلاں مُکدیاں ویندن۔ وَل وی ریڈیو ملتان اَتے بہاول پور ایں ریت کوں کہیں نہ کہیں شکل وچ جاری رکھیا ہوئے ۔ جدید دور وچ لوکیں دے رجحانات بدلݨ نال قصے دی روایت کوں وݙا دھک لڳیئے ۔ ہولے ہولے پٹکے ٻدھ  قصہ گو مُکݨ لڳ ڳئے ایں المیے کوں محسوس کریندے ہوئے جو اساݙے لوک ادب دا ہک وݙا سمل (خزانہ) مُکدا ویندے ۔ کئی سڄاکے (باشعور) لکھاریاں انہاں قصیاں کوں کٹھا کر تے کتابی شکل وچ چھاپݨ دا آہر شروع کر ݙتا تے ایں طرحاں اساݙے وسیب دے ٻہوں سارے قصے کتابی شکل وچ آوݨ شروع تھی ڳئے۔

 حوالہ 
سرائیکی لوک قصیاں دے کردار، مصنف : شہزاد اسد خان لغاری ، ناشر: جھوک پرنٹرز ‘ ملتان